Ǹnyie anə́ é mam má mə́ ngáman komban, ńdɔ bətə́bə̄ bə́ ósú bə́ ngásúbu ma babi, bɔ́ ai ma nâ: "Ayɔŋ Ísraɛ̂l, bəfada ai bəlevíta bá ndzí kig kân ai bod bə́ ńnam. Ńdɔ̄ bə́ ngákə̄ kíŋ ai bɔ́ á byə̂m bə́bə̂ bə́ mam bábán, Kananéan, Hitíd, Périzíd, Yebusíd, Amoníd, Moabíd, Egîptɛn ai Amoríd, 2bɔ́ bə́bēn ai bəndómán bábán bə́ ngálúg bəngɔn bábán, m̀fúfúb áyɔŋ ó ngabáman ai bǒd yā ńnam. Bətə́bə̄ bə́ ósú ai bəlɔ̌ya ḿbɔ̄ bə́ ngábə́ é bod bə́ ósu naa bâfudi wɔ́ á dzām ébúgu mətǐŋ tē.” 3Á wóg mə̄ ngáwóg é fwé nyí, ńdɔ mə ngányab éwɔ́man dzáma ai kód dzama, mə̌ ngátyé fə esǐl dzáma ai zɛl dzama. Ńdɔ mə ngátɔbɔ á sí ai sɔ́m ésə. 4Ébá bə́sə̄ bə́ ngábə́ dzə́mə̄ kám ai bibúg bí Zāmbá Īsraɛ̂l bə́ ngázu mǎn kóan ábə ma, ású ébúgu mətǐŋ tē. Ḿfág wáma, ńdɔ mə ngátɔ́bɔ á sí á vɔlî, a kələ kwí ábǒg mətúnuŋa mə́ ngōgé. 5Ábǒg mə́túnuŋa mə́ ngōgé, ńdɔ mə̄ ngákódō á ngábə́ būdu á sí, biwɔ́man ǹnyabán, mə kúdú məbɔ́ŋ, mə̌ ngadəgələ Ǹtondôbə Zambá wama mɔ́, 6ma ai nyé nâ : “Ǎ Zāmbá wama, ósɔn, osáma bí bə̄lə́ mā təge ai nâ mə nə dzǎm bə́dē mís á ó nə̄ wē; amú étītíb bivǔs byáán é ngakwí yǎ bía á ńlō á yób, angós míńsə́m dáán á namanga ebás yób. 7A tádigi ábǒg bətará a zǎ kwí ai aná, bǐ nə hə á bivǔs étē; ású bə́bə̂ bə́ mam báán bətē, ńdɔ bíā bə́bēn, ai bədzóē báán ai bəfada báán bī ngáku á mɔ́ míńkúkúmá yā miǹnam mifə́: bə́ ngatíbili bíā, bə́ sə́ bía tsíg, bə́ nə̄ kə ai bíā miǹkóm, bə́ sə́ bía sa, bə́ nə̄ bía sáma, anə́ bī tə̄mə́ ai dɔ́ ámōs di aná. 8Ábōg dī, Ǹtondôbə Zambá wāān ā bɔ̄ anə́ a yén bíā ngɔ́l, ǎ bāālā é bān bod bə́ ngálígī á ńnam, a nɛdə́ fə̄ bía afólā á ḿfūfúb dzāl wóé; éyə̄ hḿ Zāmbá wāān á ngávə́ bíā mǎn m̀fyɛ ná, ai mǎn ényiŋ étīé bəlɔ̌ dzáán. 10Bǐ ngə́lə fɔ́ɔ́ bəlɔ̌, hədá Zambá wāān ā ndzí kig bía dzoge étīé bəlɔ̌ dzáán, a ngábɔ̄ nâ miǹkúkúmá yā Pérsia mí mvāmán ai bíā, ḿból bə́ ngávə́ bía ngul yə ádúgán lōŋ Ndá Zambá dzāān ai á dúgán dzɔ kom, bə́ bɔ̄ɔ̄ fə̄ nâ bǐ bi é vóm byātɔbɔ á myə̄ə̄ŋ á Yúda ai á Yērúzalɛm. 1OŃdɔ̄ hḿ ábōg dī, ǎ Zāmbá wama, bí nə̄ fə dzǎm dzó yā á mvús tě ? Amú bī ngálúm mə̄mvéndé móe mvús, 11émā ó ngábénde, ânyu bəprofɛ́d bóe, nâ: "É sí myǎkə nyíī nyīlí nə́ é wóge ai mínā, sí tě e nə m̀bɔlán, m̀bɔlán ai bod bə́ ńnam ai bə́bə̂ bə́ mam bə́ ngádzálā dzɔ̌ ai m̀bə̂ enyiŋ wabán. 12Ńdɔ̄ hḿ étɔ̄á dzī, tə myǎvə̄ bɔ́n bábán bəngɔn báán, tə myǎnɔŋ bəngɔn bábán ású bɔ́n báán, tə myǎdzə́ŋ naa mǐ nɔŋ mvɔí dzābán ai m̀bəmbə enyiŋ wabán, ḿból yə̄ nâ mǐ bɔ ngul, mǐ di mim̀bəmbə̌ bibumá yā ńnam mǐ lǐg fə̄ byá á mɔ́ mə́ bɔ́n báán á kɔ́m yǎ kɔ́m.”